İkinci, mən jurnalistlərlə bağlı məsələyə toxunmaq istəyirəm. Təəccüblüdür ki, burada bəzi deputatlarımız ya açıq və ya üstüörtülü mətnlə Elmira xanımın hesabatında jurnalistlər bölməsinin daha qabarıq verilməsi və onların ad-familiyalarının göstərilməsini bir irad kimi qeyd edirlər. Mən hesab edirəm ki, bu belə deyil. Elmira xanım məsələni düz qoyub. Jurnalistlər, nəzərə almaq lazımdır ki, azad sözün daşıyıcısıdırlar. Əlbəttə, söhbət böhtandan, təhqirdən, vətəndaşın şəxsi həyatına müdaxilədən getmir. Amma azad sözün daşıyıcıları olan jurnalistlərin həbsə alınması ilə bağlı ombudsman tərəfindən müxtəlif dövlət orqanları qarşısında onların hüquqlarının müdafiəsi məsələlərinin qaldırılmasını mən müsbət hesab edirəm. Vurğulamaq istəyirəm ki, bu gün həbsdə olan jurnalistlər azad edilməlidirlər. Onların həbsdə qalması Azərbaycana daha böyük ziyan gətirir, onlar həbsdən azad edilib öz peşə fəaliyyətlərini davam etdirməlidirlər. Mən burada Eynulla Fətullayevin, Adnan Hacızadənin və Emin Millinin adını çəkmək istəyirəm. Ümidvar olduğumu bildirmək istəyirəm ki, bundan sonra da ombudsman həmin istiqamətdə fəaliyyətini daha da gücləndirəcək.